Erik V. Krustrup
Erik V. Krustrup, f. 25.5.1934, dansk forlægger, forfatter og boghandler. Erik V. Krustrup var redaktør af Det danske Bogmarked 1962-69 og var siden ansat i Den danske Forlæggerforening, i 1974-99 som direktør. 
Han har i en årrække drevet egen virksomhed som oversætter af romaner, konsulent i boglige spørgsmål og har været medlem af flere danske og internationale udvalg om bogbranchens og bogens vilkår, bl.a. Nordisk Ministerråds Nordisk Litteratur- og Bibliotekskomité i 1988-93.
I 29 år var Erik V. Krustrup tillige freelanceproducer ved radioprogrammer om jazz hos Danmarks Radios Underholdningsafdeling. Siden 2000 har han været medejer af Colbergs Antikvariat på Bornholm med lokaler også i Lyngby.